钦定古今图书集成/明伦汇编/官常典/第283卷 > 晋
## 钦定古今图书集成/明伦汇编/官常典/第283卷 > 晋

晋为太子，置太傅、少傅，率东宫诸官属。后置詹事以
掌宫事。

按《晋书职官志》：“太子太傅、少傅，皆古官也。泰始三年，
武帝始建官，各置一人，尚未置詹事官。事无大小，皆
由二傅，并有功曹、主簿五官。太傅中二千石，少傅二
千石。其训导者，太傅在前，少傅在后。皇太子先拜诸
傅，然后答之。武帝后以储副体尊，遂命诸公居之，以
本位重，故或行或领。”时侍中任恺，武帝所亲敬，复使
“领之”，盖一时之制也。咸宁元年，以给事黄门侍郎杨
珧为詹事，掌宫事，二傅不复领官属。及杨珧为卫将军，领少傅，省詹事，遂崇广傅训，命太尉贾充领太保，
司空齐王攸领太傅，所置吏属复如旧。二傅，进贤两
梁冠，黑介帻，五时朝服，佩水苍玉，食奉日三斛。太康
二年，始给春赐绢五十疋，秋绢四疋，“绵百斤。”其后太
尉汝南王亮、车骑将军杨骏，司空卫瓘石鉴皆领傅
保，犹不置詹事，以终武帝之世。惠帝元康元年，复置
詹事、二傅，给菜田六顷，田驺六人。立夏后不给田者
食奉。一年置丞一人，秩千石。主簿，五官掾，功曹史、主
记，门下史、录事、户曹、法曹、仓曹、贼曹、功曹书佐，门下
亭长、门下书佐、省事各一人，给赤耳安车一乘。及愍
怀建官，乃置六傅、三太、三少。以景帝讳“师”，故改太师
为太保，通省尚书事，詹事文书，关由六傅。然自元康
之后，诸傅或二或三，或四或六，及永康中，复不置詹
事也。自太安以来，置詹事，终孝怀之世。渡江之后，有
太傅、少傅，不立师、保。

中庶子四人，职如侍中。

中舍人四人，咸宁四年置，以舍人才学美者为之，与
中庶子共掌文翰，职如黄门侍郎，在中庶子下、洗马
上。

食官令，一人，职如太官令。

庶子四人，职比散骑常侍、中书监令。

舍人十六人，职比散骑、中书等侍郎。

洗马八人，职如“谒者。”《秘书》掌图籍，释奠讲经，则掌其
事。出则直者前驱导威仪。

率更令，主宫殿门户及赏罚事，职如光禄勋、卫尉。
家令，主刑狱、谷货、饮食，职比司农、少府。汉东京主《食
官令》，《食官令》及晋自为官，不复属家令。

仆，主车马亲，秩职如太仆、宗正。

左右卫率按惠帝建东宫，置卫率，初曰中卫率，泰始
五年分为左右，各领一军。惠帝时，愍怀太子在东宫，
又加前后二率。及江左省前后二率，孝武太元中又
置。